钦定古今图书集成/理学汇编/经籍典/第157卷 > 《吴公子札来聘》周左丘明
## 钦定古今图书集成/理学汇编/经籍典/第157卷 > 《吴公子札来聘》周左丘明

吴公子札来聘，请观于周乐，使工为之歌《周南》《召南》，
曰：“美哉，始基之矣，犹未也，然勤而不怨矣。”为之歌《邶、
鄘》《卫》，曰：“美哉，渊乎！忧而不困者也。吾闻卫康叔、武公
之德如是，是其卫风乎？”为之歌《王》，曰：“美哉！思而不惧，
其周之东乎？”为之歌《郑》，曰：“美哉！其细已甚，民弗堪也。
是其先亡乎？”为之歌《齐》，曰：“美哉，泱泱乎，大风也哉！表
东海者，其太公乎！国未可量也。”为之歌《豳》，曰：“美哉荡
乎！乐而不淫，其周公之东乎？”为之歌《秦》，曰：“此之谓夏
声。夫能夏则大，大之至也。其周之旧乎？”为之歌《魏》，曰：
“美哉沨沨乎！大而婉，险而易。行以德辅此，则明主也。”
为之歌《唐》，曰：“思深哉！其有陶唐氏之遗风乎！不然，何
忧之远也？非令德之后，谁能若是？”为之歌《陈》，曰：“国无
主，其能久乎？”自《郐》以下无讥焉。为之歌《小雅》，曰：“美哉！
思而不贰，怨而不言，其周德之衰乎！犹有先王之遗
民焉。”为之歌《大雅》，曰：“广哉，熙熙乎！曲而有直，体其文
王之德乎！”为之歌《颂》，曰：“至矣哉！直而不倨，曲而不屈，
迩而不偪，远而不携，迁而不淫，复而不厌，哀而不愁，
乐而不荒，用而不匮，广而不宣，施而不费，取而不贪，
处而不底，行而不流。五声和，八风平；节有度，守有序，
盛德之所同也。”见舞《象箾》《南籥》者，曰：“美哉，犹有憾。”见
舞《大武》者，曰：“美哉，周之盛也，其若此乎。”见舞《韶濩》者，
曰：“圣人之弘也，而犹有惭德，圣人之难也。”见舞《大夏》
者，曰：“美哉，勤而不德，非禹其谁能修之。”见舞《韶箾》者，
曰：“德至矣哉！大矣，如天之无不帱也，如地之无不载
也，虽甚盛德，其蔑以加于此矣。观止矣，虽有他乐，吾
不敢请已。”〈此虽观乐而一部诗义尽在其中工于说诗者也故取冠艺文之首〉